text: Bedre vilkår for mountainbike-elskere i Varde
  30 januar 2015 kl. 08.47
  Et nyt netværk mellem kommune, cykelklubber, Naturstyrelsen og handelsdrivende skal skabe endnu bedre vilkår for mountainbiking i skove og plantager i det vestjyske.
  Mountainbiking er populært i Danmark. Og sporten er særlig populær i Varde Kommune, hvor skove og plantager giver unikke muligheder for at cykle i varieret terræn.
  Der så meget drøn på cykelaktiviteterne, at der også er behov for vedligehold af banerne.
  Det har indtil nu været en opgave, klubberne har løst lokalt, men nu er der etableret et partnerskab, hvor en hel paraply af organisationer skal tage ansvar og styrke vilkårene for mountainbiking i Varde Kommune.
  Søren Block er aktiv i cykelklubben Blue Mountain og glæder sig over det nye partnerskab.
  -Nu kan vi i fællesskab sikre ruterne mod den slidtage, der opstår, når mange mennesker bruger de samme spor, siger Søren Block og forklarer.
  -Særligt hvor det går op, og hvor det går stejlt ned, slides det øverste lag i terrænet hurtigt væk under cyklerne. Men det kan vi forebygge med flis, grus og træ og på den måde gøre cykeloplevelsen bedre for alle.? Partnerskabet betyder blandt andet, at klubberne nu kan få assistance fra Varde Kommune og kan bruge kommunens materiel til arbejdet med ruterne.
  Borgmester i Varde Kommune, Erik Buhl, bakker også op om initiativet.
  -I vores mange skove og plantager har vi unikke muligheder for at dyrke et aktivt friluftsliv og på den måde komme helt tæt på naturen. Det er den slags oplevelser, vi satser meget på, siger Erik Buhl, der håber, at både borgere og turister får lyst til at opleve naturen fra cykelsadlen.
  FAKTA
  Partnere i MTB Partnerskab i Varde Kommune: Blue Mountain MTB Oksbøl Cykel Team Varde Cykelklub Hvidbjerg Strand Feriepark Købmand Hansens Feriehusudlejning ProVarde DGI Sydvest Naturstyrelsen Varde Kommune
  
  